Diari Oficial de la Generalitat Valenciana


Sumari del DOGV 7630, del 06-10-2015 (2015/8067)

RESOLUCIÓ de 30 de setembre de 2015, del director general d'Administració Local, per la qual es publica la dissolució de la Mancomunitat de Municipis de la Ribera del Xúquer.
------------------------------------------------------------------------------------------------------------------------------------------------------------------------------

### Dades del document

Número de DOGV
:   7630

Data del DOGV
:   06-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8067


Data del document
:   30-09-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * associació de municipis

RESOLUCIÓ de 30 de setembre de 2015, del director general d'Administració Local, per la qual es publica la dissolució de la Mancomunitat de Municipis de la Ribera del Xúquer. [2015/8067]  
Antecedents  
La Mancomunitat de Municipis de la Ribera del Xúquer es va constituir per mitjà de l'Acord del Consell de Ministres, de 7 de juliol de 1972, d'aprovació dels seus Estatuts.  
En compliment dels seus fins, la Mancomunitat adquirix una parcel·la en el terme municipal de Corbera per a construir un parc comarcal de bombers, la qual cosa no es du a terme atés que és la Diputació Provincial de València la que executarà eixe projecte. D'altra banda, no consta en la documentació que reflectix l'activitat de la Mancomunitat que s'iniciara la prestació de cap dels serveis previstos en l'article 4 dels Estatuts, ni consta que realitzara activitat de cap classe a partir de 1980, segons els seus propis arxius.  
L'execució per l'Ajuntament de Corbera d'un Programa d'Actuació Urbanística (PAI Unitat Quatre), que afectava la parcel·la propietat de la Mancomunitat, va portar com a conseqüència que, en data de 21 d'abril de 2009, procedira a activar el seu funcionament a fi de salvaguardar els drets derivats de l'execució del Programa d'Actuació Urbanística mencionat. No obstant això, l'Ajuntament de Corbera, en sessió plenària de 16 de maig de 2013, va acordar paralitzar l'execució del Programa, sense que en data de hui n'estiga prevista la reactivació.  
L'entrada en vigor de la Llei 8/2010, de 23 de juny, de Règim Local de la Comunitat Valenciana, i de la Llei 27/2013, de 27 de desembre, de racionalització i sostenibilitat de l'administració local, que obliguen a adaptar els estatuts de les mancomunitats a les seues respectives regulacions, porta, com a conseqüència, la dissolució de la Mancomunitat perquè no té sentit ni utilitat revisar els estatuts d'una mancomunitat sense activitat, que no presta cap dels serveis per als quals va ser creada, amb independència de la inadequació d'estos a la nova regulació continguda en l'article 25 de la Llei 7/1985, Reguladora de les Bases de Règim Local. Així, en la sessió plenària de 4 de març de 2014, s'adopta l'acord d'iniciar el procediment de dissolució de la mancomunitat.  
El Ple de la Mancomunitat de Municipis de la Ribera del Xúquer, de 7 de maig de 2015, va adoptar l'acord d'aprovació definitiva de la dissolució de la Mancomunitat i remissió de l'expedient a la Generalitat per a la publicació en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010, de 23 de juny, de Règim Local de la Comunitat Valenciana.  
  
  
Fonaments jurídics  
Primer. La dissolució de les mancomunitats de municipis està regulada en els articles 95 i 93 de la Llei 8/2010, de 23 de juny, de Règim Local de la Comunitat Valenciana, i en els Estatuts de la Mancomunitat en la mesura que no contradiguen allò que disposa la llei, si no s'han adaptat a esta. Les causes de dissolució hauran de figurar en els Estatuts de la Mancomunitat.  
Segon. Els Estatuts de la Mancomunitat actualment vigents van ser aprovats l'any 1972, la qual cosa els convertix en una norma pràcticament inaplicable donades les transformacions operades a tots els nivells en l'ordenament jurídic regulador del règim local des de llavors. En conseqüència, pel que fa al procediment serà aplicable el que disposa l'article 95, apartat 1, en relació amb l'article 93, apartats 2, 3 i 4, de la llei valenciana de règim local.  
Les causes de dissolució de la Mancomunitat, a falta de regulació per la llei esmentada, seran les que figuren en els Estatuts, en la mesura que siguen d'aplicació, és a dir, en este supòsit s'aplicaria la continguda en l'apartat b de l'article 28: «Per acord de la Junta Rectora [...]»  
  
Tercer. Analitzada la documentació, es deduïx que el procediment seguit s'adapta al que disposa l'article 93 de la Llei 8/2010, de 23 de juny, de Règim Local de la Comunitat Valenciana. L'acord d'iniciació del procediment de dissolució ha sigut adoptat per majoria absoluta dels membres del Ple d'esta, celebrat el 4 de març de 2014, segons es desprén del corresponent certificat del secretari accidental de la Mancomunitat, i en el mateix Ple ha sigut constituïda la comissió liquidadora. S'ha dut a terme el tràmit d'informació pública, s'han requerit els informes preceptius de la Direcció General d'Administració Local i de la Diputació Provincial de València, en ambdós casos favorables a la dissolució, i la proposta d'aprovació ha sigut aprovada definitivament pels ajuntaments de tots els municipis membres de la Mancomunitat.  
  
Quart. Quant a les causes de dissolució, formalment consta l'acord del Ple de la Mancomunitat com a causa habilitant arreplegada en els Estatuts. Des d'una perspectiva material es considera suficientment justificada, atés que de la memòria justificativa es desprén:  
1. Que els serveis que van justificar la creació de la Mancomunitat no s'han prestat.  
2. Que els serveis que figuren en els estatuts actualment són competència d'altres administracions.  
3. Que els serveis que podia prestar la Mancomunitat, els presten els municipis.  
4. Que el Ple de la Mancomunitat no considera convenient assumir la prestació d'altres serveis.  
En conseqüència, d'acord amb la legislació esmentada i, concretament, amb l'article 95 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 17.2.e del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Comunitat Valenciana la dissolució de la Mancomunitat de Municipis de la Ribera del Xúquer, ja que s'han acreditat en l'expedient la legalitat de les actuacions.  
Contra esta resolució podrà interposar-se un recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Transcorregut el termini esmentat sense haver-se interposat el recurs, la resolució serà ferma a tots els efectes.  
Si es tracta d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí que els interessats puguen exercir qualsevol altre recurs que per al seu dret estimen oportú.  
  
València, 30 de setembre de 2015.- El director general d'Administració Local: Antoni Such Botella.